Diari Oficial de la Generalitat Valenciana


Sumari del DOGV 478, del 02-12-1986 (1986/807651)

DECRET 134/1986, de 10 de novembre, del Consell de la Generalitat Valenciana, sobre verificació de comptes d'exercici de les Entitats Cooperatives per experts independents.
----------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1986/11/10/134/dof/vci/html**

### Dades del document

Número de DOGV
:   478

Data del DOGV
:   02-12-1986

Secció del DOGV
:   DISPOSICIONS GENERALS

Número del document
:   1986/807651


Data del document
:   10-11-1986

Organisme emissor
:   Conselleria de Treball i Seguretat Social

Tipus de document
:   Decret

Anàlisi jurídica

Decret 134/1986, de 10 de novembre, del Consell de la Generalitat Valenciana, sobre verificació de comptes d'exercici de les entitats cooperatives per experts independents.  
D'acord amb la disposició transitòria segona de la Llei 11/1985, de 25 d'octubre, de Cooperatives de la Comunitat Valenciana, el Consell de la Generalitat establirà els terminis per a l'entrada en vigor de l'obligació de la verificació de comptes per experts comptables independents regulats en els articles 44 i següents de la Llei.   
D'altra banda, l'esmentada disposició transitòria segona preveu que la verificació de comptes regulada en la Llei siga aplicada, des del moment de l'entrada en vigor d'aquesta, quan així ho disposen els Estatuts Socials, resultants de l'adaptació de les Cooperatives preexistents a la nova Llei o estipulats en les noves que s'hi creen, i quan així ho sol·liciten un 10% dels socis de la Cooperativa. Efectivament, en ambdós casos l'esmentada disposició transitòria exigeix que la verificació s'ha de fer en els termes d'aquesta Llei.   
D'un altre costat, convé assenyalar que la Llei 11/1985, de la Generalitat Valenciana, la qual ha volgut establir per a les Entitats Cooperatives Valencianes un règim d'auditoria complot, s'inspira en les Directives quarta i vuitena sobre harmonització del dret de societats mercantils de capital del Consell de la Comunitat Econòmica Europea.   
La verificació de comptes,- junt a altres elements de la normativa comptable i altres mecanismes de control intern i extern, de caràcter no administratiu o burocràtic -, pot ser la peça més decisiva de la Llei 11/1985, en la qual la Generalitat assumeix, amb tot rigor, generositat i conseqüències, el compromís de fomentar les Societats Cooperatives amb una legislació adient. Obligació que imposa a tots els poders públics l'article 129.2 de la Constitució, però que per a la Generalitat Valenciana és especialment rigorosa tenint en compte la competència exclusiva que assumeix en la matèria i la gran expansió del sector cooperatiu valencià.   
La verificació de comptes ha de ser aplicada a les Entitats Cooperatives amb totes les garanties que asseguren l'èxit dels diversos objectius que han de complir: aplicació efectiva de la normativa comptable amb la millora de la gestió interna, la informació adequada i veritable als socis i tercers de la situació patrimonial i financera i dels resultats de l'exercici, donant «la imatge fidel», la prevenció del risc de crisi financera, i altres objectius connexos amb els anteriors conduents a un reforçament del cooperativisme valencià.   
En aquesta aposta, com la feta al seu moment en les Corts Valencianes, el Consell de la Generalitat confio en el sentit de comprensió i responsabilitat dels cooperativistes, més que més en les organitzacions del moviment cooperatiu valencià ja constituïdes o en procés de formació, i també, i de manera especialment solemne, en la capacitat dels professionals de l'auditoria per comprendre igualment el sentit d?aquest Decret i la responsabilitat compartida que avui tenen la Generalitat i aquestos professionals d'introduir la verificació de comptes regulada en la Llei 11/1985 de manera eficaç i progressiva.   
La novetat d'aquesta institució i l'exigència a les Entitats Cooperatives aconsella actuar-ne prudentment en l'aplicació.   
Per això es preveu en aquesta norma una aplicació escalonada de la verificació de comptes per experts comptables independents.   
També l'article 94.3, de l'esmentada Llei 11/1985, i com a mesura de foment del Cooperativisme, estableix la possibilitat que per la Conselleria de Treball i Seguretat social, se subvencione a determinats tipus de Cooperatives el cost que porta aparellat el compliment de l'obligació de la verificació de comptes per experts comptables.   
D'acord amb el manament esmentat aquest Decret preveu la possibilitat de subvencionar, i àdhuc de finançar, la totalitat dels esmentats costos en determinats tipus de Cooperatives d?escassa potencialitat, establint el compromís, a més, que anualment s'aprovarà un programa de subvencions per a la verificació de comptes.   
En atenció d'aquests motius, i a proposta del Conseller de Treball i Seguretat Social, i amb la deliberació prèvia del Consell en sessió celebrada el dia 10 de novembre de 1986,   
DECRETE:  
Article primer  
Els estats financers d'exercici de les Cooperatives regulades per la Llei 11/1985, de 25 de octubre, de Cooperatives de la Comunitat Valenciana, seran sotmesos a verificació per expert o experts comptables que reunesquen els requisits següents:   
a) Pertànyer a una Corporació professional legalment constituïda.   
b) Estar degudament habilitats per a l'exercici de les funcions de verificació de comptes.   
c) Adaptar-se a les normes i tècniques establertes per les esmentades Corporacions Professionals.   
d) Observar igualment els requisits prevists en l'article 44.5 de la Llei de Cooperatives de la Comunitat Valenciana.   
Article segon  
Caldrà elegir experts comptables verificadors de comptes durant l'any 1986, a fi que censuren els comptes corresponents als exercicis 1987 i següents:   
a) Les Cooperatives de Crèdit, així com les d'Habitatge en la fase de promoció d'habitatges   
b) Les Cooperatives de segon i ulterior grau.   
c) Les Cooperatives el volum de negoci anual de les quals supere els mil milions de pessetes, així com les de Treball Associat amb cinquanta o més socis   
Article tercer  
Les Cooperatives amb secció de crèdit no incloses en l'apartat c) de l'article anterior; les Cooperatives que tingueren un volum anual de negoci igual o superior a cinc-cents milions de pessetes i les de treball associat amb 25 o més socis, designaran verificadors de comptes duran t l'any 1987 a fi que censuren els comptes corresponents als exercicis 1988 i següents   
Article quart  
Les Cooperatives amb un volum anual de negocis igual o superior a dos-cents cinquanta milions de pessetes i les de Treball Associat amb més de deu socis designaran verificadors de comptes durant l'any 1988, a fi que censuren els comptes corresponents a l'exercici 1989 i següents.   
Article cinqué  
Les Cooperatives no esmentades en els anteriors articles d'aquesta norma designaran verificadors de comptes durant l'any 1989 a fi que censuren els comptes corresponents als exercicis 1990 i següents.   
Les Cooperatives que es constituesquen durant l'any 1990 i següents hauran de designar verificadors de comptes en l'Assemblea General de Constitució.   
La verificació de comptes en les Cooperatives constituïdes abans de l'esmentat any i amb posterioritat al 1986 es sotmetran a les normes establertes en els articles anteriors.   
Article sisé  
En les Cooperatives l'exercici social de les quals no coincidesca amb anys naturals, el primer exercici verificat serà el que s'inicie en l'any natural anterior al que corresponga verificar de conformitat amb els articles anteriors.   
Article seté  
Les Cooperatives de qualsevol classe o dimensió on s'observaren irregularitats comptables o una deterioració de llur solvència econòmica que aconsellen mesures urgents per tal d'evitar danys a altri o als socis, podran ser obligades a sotmetre's a la verificació de comptes mitjançant resolució de la Conselleria de Treball i Seguretat Social.   
Article vuité  
Les Cooperatives que perceben ajudes o subvencions de caràcter públic, podran ser obligades a designar experts comptables verificadors que censuren els comptes corresponents als exercicis següents al de la percepció de les ajudes o subvencions públiques.   
Article nové  
La Conselleria de Treball i Seguretat Social subvencionarà, en tot o en part i amb el coneixement previ, el cost de la verificació de comptes de les Cooperatives de Treball Associat de menys de 10 socis i en les altres que tinguen un volum de vendes anual inferior a 250 milions de pessetes.   
Article deu  
Les subvencions esmentades en l'article anterior podran ser abonades directament a les Cooperatives, o bé a les Federacions o Unions de Cooperatives quan el servei de verificació de comptes siga prestat per aquestes Entitats associatives.   
DISPOSICIO TRANSITORIA  
Les Cooperatives que no estiguen obligades a la verificació de comptes per expert o experts comptables independents d'acord amb el que estableix aquest Decret, se sotmetran al que preveu la legislació estatal de Cooperatives sobre aquesta matèria.   
DISPOSICIO ADDICIONAL  
Les Cooperatives mencionades en l'article segon d'aquesta disposició, podran diferir en la designació dels experts comptables verificadors de comptes fins el 31 de març de 1987.   
DISPOSICIO FINAL  
S'autoritza el Conseller de Treball i Seguretat Social perquè dicte les disposicions necessàries per tal de desplegar i executar aquest Decret.   
València, a 10 de novembre de 1986.   
El President de la Generalitat,  
JOAN LERMA I BLASCO  
El Conseller de Treball i Seguretat   
MIQUEL DOMENECH I PASTOR


Còpia Permalink ELI